Az EGT-Vegyesbizottság 80/2003 határozata

(2003. június 20.)

az EGT-megállapodás XI. mellékletének (távközlési szolgáltatások) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás XI. mellékletét a 2002. december 6-i 168/2002 EGT-vegyesbizottsági határozat [1] módosította.

(2) Az elektronikus hírközlési ágazatban a személyes adatok feldolgozásáról és a magánélet védelméről (Elektronikus hírközlési adatvédelmi irányelv) szóló, 2002. július 12-i 2002/58/EK európai parlamenti és tanácsi irányelvet [2] be kell építeni a Megállapodásba.

(3) A 2002/58/EK irányelv, 2003. október 31-től kezdődően hatályon kívül helyezi az 1997. december 15-i 97/66/EK európai parlamenti és tanácsi irányelvet [3], amelyet beépítettek a Megállapodásba és, amelyet következésképpen a Megállapodásból el kell hagyni,

A KÖVETKEZŐKÉPPEN HATÁROZOTT:

1. cikk

A Megállapodás XI. melléklete a következőképpen módosul:

1. A melléklet az 5h. pontot (2000/31/EK európai parlamenti és tanácsi irányelv) követően a következő ponttal egészül ki:

"5ha. 32002 L 0058: Az Európai Parlament és a Tanács 2002. július 12-i 2002/58/EK irányelve az elektronikus hírközlési ágazatban a személyes adatok feldolgozásáról és a magánélet védelméről (Elektronikus hírközlési adatvédelmi irányelv) (HL L 201., 2002.7.31., 37. o.).

Az irányelv rendelkezéseit e megállapodás alkalmazásában a következő kiigazításokkal kell alkalmazni:

a) az 1. cikk (3) bekezdésében, az "Európai Közösségeket létrehozó Szerződés" szöveg helyébe az "EGT-megállapodás" lép;

b) a 15. cikk (1) bekezdésében, a "közösségi jogszabályok általános alapelvei, beleértve azokat, amelyeket az Európai Unióról szóló szerződés 6. cikkének (1) és (2) bekezdése említ" szöveg helyébe az "EGT jogszabályok általános alapelvei" szöveg lép.

Liechtenstein, Izland és Norvégia társulására vonatkozó eljárások a Megállapodás 101. cikkének megfelelően:

Az EFTA-államok által kijelölt személy, aki megfigyelőként részt vesz a személyesadat-kezelés vonatkozásában az egyének védelmével foglalkozó munkacsoport ülésein, az 5e. pontban (95/46/EK európai parlamenti és tanácsi irányelv) megállapítottakkal azonos feltételek mellett azokon az üléseken is részt vesz, amikor a személyesadat-kezelés vonatkozásában az egyének védelmével foglalkozó munkacsoport az ezen irányelvben szabályozott kérdések tekintetében a 95/46/EK európai parlamenti és tanácsi irányelv 30. cikkében meghatározott feladatokat, nevezetesen az elektronikus hírközlési ágazatban az alapvető jogok és szabadságok, illetve a jogos érdekek védelmét végzi."

2. Az 5f. pont (97/66/EGK európai parlamenti és tanácsi irányelv) szövegét, 2003. október 31-től kezdődően el kell hagyni.

2. cikk

A 2002/58/EK irányelv izlandi és norvég nyelvű szövegei, melyeket az Európai Unió Hivatalos Lapjának EGT-kiegészítésében közzé kell tenni, hitelesek.

3. cikk

Ez a határozat 2003. június 21-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [4].

4. cikk

Ezt a határozatot az Európai Unió Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2003. június 20-án.

az EGT-Vegyesbizottság részéről

az elnök

P. Westerlund

[1] HL L 38., 2003.2.13., 30. o.

[2] HL L 201., 2002.7.31., 37. o.

[3] HL L 24., 1998.1.31., 1. o.

[4] Alkotmányos követelmények felmerülését jelezték.

--------------------------------------------------